Aalborgs byrådspolitikere spillede lørdag vandpolo i Aalborgs havnebassin. Holdene var selvfølgelig rød mod blå.

Til november er der kommunalvalg. Og allerede nu er kampen om de nordjyske vælgere skudt i gang. I Aalborgs havnebassin dystede rød blok mod blå blok i vandpolo. - Det er virkelig hårdt, for vi skal vinde. Men det er også sjovt, siger Venstres Anne Mette Leegaard. Rød blok ender dog med sejren - og fortsætter deres dominans i Aalborg. Blå blok lægger sig dog ikke ned uden yderligere kamp. - De må gerne vinde i dag, så længe vi bare vinder til november, siger Anne Mette Leegaard. - Det handler ikke kun om at vinde. Det er også vigtigt, at vi lærer hinanden bedre at kende, så vi kan få nogle brede forlig i fremtiden, siger SF'eren Jens Toft Nielsen.